**SAJTÓHÁTTÉR**

**46. CISM Katonai Öttusa Világbajnokság**

**CISM bemutatása**

A francia neve rövidítéséről (CONSEIL INTERNATIONAL DU SPORT MILITAIRE) CISM-ként ismert Nemzetközi Katonai Sport Világszervezet tagjait a Közgyűlése által elfogadott tagországok fegyveres erői alkotják (ez jelenleg 136 nemzet). A CISM-hez minden, az ENSZ által hivatalosan elismert nemzet csatlakozhat. A CISM alapvető célja a fegyveres erők közötti sporttevékenységek támogatása a világbéke elősegítése érdekében. Ezt szimbolizálja a CISM mottója: „**Friendship through sport!” („BARÁTSÁG A SPORTON KERESZTÜL”**.)

Az I. világháborút követően az amerikai John Pershing tábornok felismerte, mennyire fontos a szövetséges erők katonái közötti nyelvi és kulturális határok lebontása, valamint a barátság és a morál erősítése. E célok érdekében 1919-ben létrehozta a Szövetséges Erők Sportszövetségét. Franciaországban megszervezte az első nemzetközi katonai sporteseményt, a Szövetségesek Közötti Játékokat. Ezen 5 kontinens 18 nemzetének 1500 sportolója versenyzett 24 sportágban. E sporttevékenység a II. világháborúig működött.

A sportszövetség a II. világháború alatt szüneteltette tevékenységét. 1946-ban Berlinben megrendezték a második Szövetségesek Közötti Játékokat. Figyelemreméltó, hogy a nyugat- és kelet-európai szövetségesek teljes egyetértésben versenyeztek. Sajnos a politikai különbözőségek miatt 1947-ben megszűnt a Szövetséges Erők Sportszövetsége.

A sportszövetség szellemében a CISM-et 1948. február 18-án alapították Belgium, Dánia, Franciaország, Luxemburg és Hollandia részvételével Nizzában.

A CISM elnöke: Hervé Piccirillo ezredes Franciaországból.

**Magyar szerepvállalás**

Magyarország 2004-ben rendezett CISM katonai világbajnokságot modern öttusában, majd 2017. november 5-én Balatonakarattyán az 57. CISM Mezei Futó Világbajnokságot rendezte meg.

Az idei évben két CISM világbajnokságot szervezett, 2018. augusztus 10-20. között a CISM Ejtőernyős Világbajnokságot, Szolnokon, míg szeptember 24-30. között a 46. Katonai Öttusa Világbajnokságot Budapesten szervezi.

Mivel 2019. októberében a kínai Wuhan városban kerül sor a VII. CISM Katonai Világjátékokra, a versenyre egy 9 fős kínai megfigyelő csoport is érkezik, akik az öttusa versenyek lebonyolításáért felelősek.

A CISM a tagországokkal a tagország fődelegátusán keresztül tartja a kapcsolatot. Magyarország jelenlegi CISM fődelegátusa: Dr. Eleki Zoltán ezredes, az MH Hadkiegészítő, Felkészítő és Kiképző Parancsnokság Honvédelmi Felkészítő és Katonai Testnevelési Osztály, osztályvezetője.

**Az öttusa**

Az öttusát az ókori olimpiák pentatlonja ihlette, amelyet [i. e. 708](https://hu.wikipedia.org/w/index.php?title=I._e._708&action=edit&redlink=1)-ban, a 18. [olümpiai játékokon](https://hu.wikipedia.org/wiki/Ol%C3%BCmpiai_j%C3%A1t%C3%A9kok) vezettek be. Öt versenyszáma a [távolugrás](https://hu.wikipedia.org/wiki/T%C3%A1volugr%C3%A1s), [stadionfutás](https://hu.wikipedia.org/wiki/Stadionfut%C3%A1s), [diszkoszvetés](https://hu.wikipedia.org/wiki/Diszkoszvet%C3%A9s), [gerelyhajítás](https://hu.wikipedia.org/wiki/Gerelyhaj%C3%ADt%C3%A1s) és [birkózás](https://hu.wikipedia.org/wiki/%C3%93kori_g%C3%B6r%C3%B6g_birk%C3%B3z%C3%A1s) volt.

Az öttusa létrehozására vonatkozó javaslatot 1909-ben fogadták el, és 1911-ben – elsőként – megalakult a svéd öttusa szövetség. Ugyanebben az évben, a NOB 14. ülésén, Budapesten fogadták el, hogy az Öttusa a Stockholmi olimpia műsorára kerüljön, így az öttusa először az 1912-es stockholmi olimpián szerepelt. Csapatversenyeket 1952-től 1992-ig rendeztek.

A versenyek sokáig ötnaposak voltak, négynapos versenyidőszak is volt (a lövészet és az úszás került egy napra), majd 1996 óta egyetlen nap alatt kell teljesíteni valamennyi versenyszámot. Közben a versenyszámok sorrendje is megváltozott, az eredeti „meséhez” képest, és még számos más változás is történt. Megváltoztak a teljesítendő távok, az úszás 300 m-ről 200 m-re csökkent, az eredeti, 4 km-es tereplovaglás helyett rövidebb akadálypályát kell teljesíteni, a futás távja 3000 m-re csökkent (4000 m-ről). A futást ún. „handicap” rendszerben rendezik: a négy szám alatt elért pontszám-különbségekből időkülönbségeket generálnak, és ennek megfelelően indítják a versenyzőket. Ezzel izgalmasabbá és áttekinthetőbbé vált a verseny: az győz, aki a futásban először szakítja át a célszalagot.

2009-ben új, forradalminak minősített szabályváltoztatás lépett életbe. A vívás, az úszás és a lovaglás lényegileg változatlan maradt, de a futást és a lövészetet összevonták egyetlen kombinációs számba. Ennek során a versenyzők „handicap” rendszerben rajtolnak, kb. 20 méter futás után 5 lövést adnak le, legfeljebb 1 perc 10 másodperc alatt. Újabb futó szakasz következik, ezúttal 1000 méter és 5 lövés leadása (max. 1:10), újabb 1000 méter futás és 5 lövés leadása (max. 1:10), végül 1000 méter futással zárul a verseny.

A „hagyományos” öttusa versenyek mellett váltóversenyeket is rendeznek, amelyeken három fős csapat vesz részt. Nem tévesztendő össze a klasszikus csapatversennyel, ahol három-három csapattag pontszámát összesítik.

[Magyarországon](https://hu.wikipedia.org/wiki/Magyarorsz%C3%A1g) az első versenyt [1927](https://hu.wikipedia.org/wiki/1927). [április 21](https://hu.wikipedia.org/wiki/%C3%81prilis_21.)–[29](https://hu.wikipedia.org/wiki/%C3%81prilis_29.). között [Budapesten](https://hu.wikipedia.org/wiki/Budapest) rendezték meg. A vívást a *Ludovika Akadémia* vívótermében, a pisztolylövést a *Szemere-lőtéren*, az úszást a [*Császár-fürdőben*](https://hu.wikipedia.org/w/index.php?title=Cs%C3%A1sz%C3%A1r-f%C3%BCrd%C5%91&action=edit&redlink=1), a lovaglást a *Nagyrákosi gyakorlótéren*, a futást pedig a *Ludovika Akadémia gyakorlóterén* rendezték meg.

Az öttusa összetett versenysport, amely öt sportágból (lovaglásból, vívásból, lövészetből, úszásból és terepfutásból) áll össze. Modern pentatlonnak is nevezik. A versenyek lebonyolítása lehet egyéni, csapat- vagy váltóverseny jellegű.

Az újkori olimpia felújítója, Pierre de Coubertin báró javaslatára elevenítették fel az ókori ötösviadalt a modern kor követelményeinek megfelelően.

**A sportágak sorrendje:**

vívás: párbajtőrvívás elektronikus találatjelzéssel, 1 tusra

úszás: 200 méteres táv teljesítése tetszőleges úszásnemben

lovaglás: egyes, kettes illetve hármas akadályokból álló díjugratás

kombinált futás-lövészet

**Magyar katonaválogatott**

**Csapatvezető: Kovács András százados**, MH Hadkiegészítő, Felkészítő és Kiképző Parancsnokság, Sportszázad

**Marosi Ádám százados,** MH vitéz Szurmay Sándor Budapest Helyőrség Dandár, kommunikációs főtiszt

Jelentősebb eredményei: olimpiai 3. helyezés, világbajnoki 1. helyezés, Európa bajnoki 1. helyezés.

**Tomaschof Soma őrmester,** MH Hadkiegészítő, Felkészítő és Kiképző Parancsnokság, Sportszázad

**Szabó Illés önkéntes műveleti tartalékos őrmester**, MH Katonai Igazgatási és Központi Nyilvántartó Parancsnokság

Jelentősebb eredményei: 2018. Junior Világbajnokság egyéni 9. helyezés, csapat 1. helyezés

**Kovács Sarolta őrmester**, MH Hadkiegészítő, Felkészítő és Kiképző Parancsnokság, Sportszázad

Jelentősebb eredményei: világbajnoki 1. helyezés, Európa bajnoki 1. helyezés, többszörös egyéni junior Európa- és világbajnok, többszörös Európa- és világbajnok csapatban és váltóban, katonai világbajnokság egyéni 3. helyezés, 2017. váltó ezüstérem.

**Józan Beáta őrmester,** MH Hadkiegészítő, Felkészítő és Kiképző Parancsnokság, Sportszázad

**Alexejev Tamara** **önkéntes műveleti tartalékos őrmester,** MH Katonai Igazgatási és Központi Nyilvántartó Parancsnokság

Jelentősebb eredményei: 2016-ban és 2017-ben csapat világbajnok, 2017. Európa bajnoki csapat ezüstérem, 2017. világkupa-döntő 1. helyezés, 2018. Európa bajnoki 4. helyezés.

**Kasza Róbert őrmester:**

Jelentősebb eredményei:

2x világkupa döntő győzelem: 2008., 2011.

4x Európa bajnoki egyéni ezüstérem: 2012., 2013., 2016., 2017.

világbajnoki egyéni ezüstérem 2017.

3x világbajnoki aranyérem (csapat, váltó) 5x Európa bajnoki aranyérem (csapat, váltó)

2012. évi londoni olimpiai játékokon 12. helyezést ért el.

A 2017. évi CISM Öttusa Világbajnokságon a Marosi Ádám őrmester, Kasza Róbert őrmester, Tomaschof Soma őrmester összetételű férfi csapat első helyezést ért el, Marosi Ádám őrmester megnyerte az egyéni versenyt, Kasza Róbert őrmester 2. helyezést, Tomaschof Soma őrmester 3. helyezést ért el.

Kovács Sarolta egyéniben 3. helyezett lett, a Kasza Róbert őrmester, Kovács Sarolta őrmester váltó a 2. helyen ért célba.